KIRJALLINEN KYSYMYS E-2494/02 esittäjä(t): Mogens Camre (UEN) komissiolle. EU-komissio käyttää fundamentalistimuslimeja neuvonantajina.



Virallinen lehti nro 155 E , 03/07/2003 s. 0023 - 0024



KIRJALLINEN KYSYMYS E-2494/02 esittäjä(t): Mogens Camre (UEN) komissiolle (9. syyskuuta 2002) Aihe: EU-komissio käyttää fundamentalistimuslimeja neuvonantajina Esitin 15. huhtikuuta 2002 kysymyksen, jonka otsikkona oli Imaamien kehotukset väkivaltaan. Komission puolesta 18. kesäkuuta 2002 antamassaan vastauksessa E-1177/02(1) António Vitorino totesi, että Euroopan unioni perustuu jäsenvaltioiden yhteisiin vapauden ja demokratian sekä ihmisoikeuksien ja perusvapauksien, myös sananvapausoikeuden, kunnioittamisen periaatteisiin lainsäädännössä säädettyjen rajoitusten puitteissa. Komissio pahoittelee kaikkea vihaan tai ihmisoikeuksien rikkomiseen kannustavaa toimintaa. Kiinnitin 15. huhtikuuta 2002 tekemässäni kysymyksessä huomiota siihen, että Strasbourgissa toimiva Euroopan ihmisoikeustuomioistuin antoi 31. heinäkuuta 2001 (asiat 41340/98 ja 41342/98) tuomion, jonka mukaan sharia (islamilainen laki) on selkeästi ristiriidassa ihmisoikeuksien ja perusoikeuksien suojaamista koskevan yleissopimuksen periaatteiden kanssa. Arvostetun tanskalaisen Jyllands-Posten-sanomalehden 14. elokuuta ilmestyneen numeron mukaan EU-komissio käyttää Tariq Ramadania neuvonantajanaan islamia koskevissa kysymyksissä. Ramadan tunnustaa itse olevansa fundamentalistinen muslimi. Hän kirjoittaa, että muslimien olisi sopeuduttava liberaaliin yhteiskuntaan, mutta että heidän olisi edelleen oltava fundamentalisteja, jotka niin usein väärinkäytettyjen ihmisoikeuksien nimissä vaativat oikeutta perustaa rinnakkaisyhteiskunta, jolla on jyrkät rajat ympäröivään yhteiskuntaan ja jossa noudatetaan tiukkaa uskonnollista lakia niissä maissa, joihin muslimeja on asettunut asumaan. Vaikka EU on lukemattomia kertoja ilmoittanut kannattavansa vapautta ja demokratiaa ja Euroopan ihmisoikeustuomioistuin on todennut sharian olevan ristiriidassa perusluonteisten ihmisoikeuksien kanssa, EU-komissio käyttää Tariq Ramadania neuvonantajanaan kulttuuria koskevissa kysymyksissä. Siitäkin huolimatta, että Ramadan vastustaa kaikkia niitä arvoja, joita unioni väittää puolustavansa. Edellä mainitun johdosta pyydän komissiolta selitystä siitä, miten se voi puolustaa fundamentalistimuslimin käyttämistä neuvonantajana niin tärkeissä kysymyksissä kuin kulttuuriasioissa. Ei liene mahdotonta löytää sellaista pätevää islamia edustavaa neuvonantajaa, jonka tavoitteena ei ole yhteiskuntajärjestyksemme kumoaminen ja demokratian lakkauttaminen. (1) EYVL C 28 E, 6.2.2003, s. 77. Romano Prodin komission puolesta antama vastaus (25. lokakuuta 2002) Toistaiseksi komissio ei ole käyttänyt Tariq Ramadania neuvonantajana kulttuuria koskevissa kysymyksissä, kuten arvoisa parlamentin jäsen väittää. Sen sijaan komissio pyysi Tariq Ramadania puhujaksi tieteen ja kulttuurien symposiumiin, joka järjestettiin 7.8. toukokuuta 1997 Santiago de Compostelassa aiheesta Euroopan unionin eettinen inspiraatio. Kokouksen osanottajat arvostivat hänen avoimia ja humanistisia näkemyksiään sekä pyrkimyksiään edistää nuorten muslimien integroitumista siihen EU:n jäsenvaltioon, missä nämä ovat syntyneet. Siksi komissio pyysi professori Ramadania uudelleen puhujaksi Brysselissä 20.21. maaliskuuta 2002 pidettyyn symposiumiin, joka käsitteli kulttuurien välistä vuoropuhelua. Euroopan unionin kaikille jäsenvaltioille yhteiset perusperiaatteet ovat vapaus ja demokratia sekä ihmisoikeuksien ja perusvapauksien, myös sananvapauden, kunnioittaminen lainsäädännön asettamien rajoitusten puitteissa. Komissio valitsee käyttämänsä eri kulttuurien asiantuntijat näiden periaatteiden mukaan ja perusteellisten pohdintojen jälkeen. Komissio aikoo toimia näin jatkossakin, sillä komissio on vakuuttunut siitä, että näkemyserot ovat tärkeä osa tilanteenmääritystä, joka on suoritettava kaikkien Euroopan unionin sekä jäsenvaltioiden yhteistä etua ajavien toimien yhteydessä.